МИНИСТЕРСТВО НА ВЪТРЕШНИТЕ РАБОТИ

София 1000, ул."Шести септември" № 29
Рег. 8121р-19886, Екз. № единствен
26.10.2026 г.
О Б Я В Л Е Н И Е

На основание чл. 10а, ал. 2 от Закона за държавния служител, чл. 14 от Наредбата за провеждането на конкурсите и подбора при мобилност на държавни служители (НПКПМДСл), МЗ № 8121з-1065/24.06.2026 г. за възлагане на правомощия на орган по назначаването по служебното правоотношение с държавните служители по чл. 142, ал. 1, т. 2  от Закона за Министерството на вътрешните работи, и заповед № 8121К-15698/21.10.2026 г., обявявам конкурс за заемане на 1 (една) вакантна длъжност:
СТАРШИ ЕКСПЕРТ
в сектор „Финансово управление и отчетност на средствата от ЕС” към отдел „Финанси“ при Главна дирекция „Гранична полиция“ – МВР, длъжностно ниво: 9, съгласно Класификатора на длъжностите в администрацията, наименование на длъжностното ниво: експертно ниво 5.
І. Минимални и специфични изисквания за длъжността:

1. Кандидатите да отговарят на изискванията по чл. 7 от ЗДСл;

2. Минимална образователно-квалификационна степен: Бакалавър; 

3. Професионална област: Социални, стопански и правни науки;

4. Професионално направление: Икономика;

5. Минимален професионален опит: 2 години или ранг IV младши;

6. Кандидатите да отговарят на чл. 18 от Закона за счетоводството;

7. Валиден резултат от успешно издържан тест за почтеност.

8. Да притежават или да получат разрешение за достъп до класифицирана информация съгласно Закона за защита на класифицираната информация до ниво на сигурност „Поверително”.

Съгласно чл. 10д, ал. 4 от ЗДСл, актът за назначаване се издава в 14-дневен срок от по-късната от двете дати: на удостоверяване или получаване на валиден резултат от успешно издържан тест за почтеност, и на получаване на разрешението за достъп.

Съгласно § 20 от Преходните и заключителни разпоредби към закона за изменение и допълнение на ЗДСл, не се провежда тест за почтеност до осигуряване на техническо обезпечаване за това, но не по-късно от 1 декември 2026 г

9. Допълнителни изисквания: компютърна грамотност (работа с персонален компютър в MS Windows работна среда, работа с приложенията Word и Excel от MS Office), умения за работа със счетоводен софтуер, софтуери разпространявани от структури на държавната администрация; специализирани програмни продукти; текстообработващи програми, програми за оформяне на електронни таблици, програми за презентиране.

ІІ. Описание на длъжността, съгласно длъжностната характеристика:

1. Изготвя за ГДГП и обобщава на база предоставените от третостепенните разпоредители с бюджет, бюджетни прогнози и проектобюджети на ГДГП по приходни и разходни параграфи, свързани с финансовото осигуряване; 

2. Приема и проверява ежемесечни, тримесечни, годишни отчети и оборотни ведомости от третостепенните разпоредители и ги обобщава;

3. Участва в изготвянето на ежемесечни, тримесечни, годишни отчети за ГДГП;

4. Участва в разпределение на утвърдения бюджет на ГДГП месечно и по третостепенни разпоредители;

5. Изготвя за ГДГП и обобщава заявки за месечен лимит за разход по бюджета и по сметките за средства от Европейския съюз, включително и за обезщетения на ГДГП и третостепенните разпоредители;

6. Изпълнява дейности по изпълнение на проекти или програми, съфинансирани от Европейските структурни и инвестиционни фондове или финансирани от други държави, от международни финансови институции и други донори, по които бенефициент, партньор или изпълнител е МВР или структура на МВР;

7. Изготвя справки, становища, доклади и други по определени въпроси, свързани с финансовото обезпечаване на дейността на ГДГП и предлага варианти за решения;

8. Участва в работни групи по изготвяне, изменение и допълнение на нормативната база по отношение на финансовата дейност;

9. Спазва изискванията за защита на класифицираната информация от нерегламентиран достъп и уведомява незабавно служителя по сигурността при наличие на такъв; 

10. Участва в екипите за управление и изпълнение на проекти, съфинансирани със средства от Европейските структурни и инвестиционни фондове или на проекти и програми, финансирани от други международни финансови институции и донори;

11. Участва в работата на комисии за избор на изпълнител по обществени поръчки, свързани с реализацията на дейности по проекти, финансирани по оперативни програми по европейски структурни и инвестиционни фондове или на проекти и програми, финансирани от други международни финансови институции и донори;

12. Участва в процеса по изготвянето на финансово досие по изпълнението на договори, свързани с реализацията на дейности по проекти, финансирани по оперативни програми по Европейски структурни и инвестиционни фондове или на проекти и програми, финансирани от други международни финансови институции и донори;

13. Организира, контролира и отговаря за цялостната финансово-счетоводна отчетност по проекти, изготвя междинните и окончателни финансови отчети;

14. Отговаря за правилното и законосъобразно разходване на финансовите средства по споразуменията финансирани със средства от Европейските структури;

15. Отговаря за изпълнението на бюджета, отчетността на материалните средства и съхранението на разходно-оправдателните документи, свързани с проекти;

16. Представя финансовите документи за извършване на одит;

17. Участва в дейностите по мониторинг и оценка на проекта;

18. Извършва оценка на бюджетния риск и рисковете свързани със своевременните плащания по договора и формулиране на съответните клаузи от договора, касаещи финансовата отговорност на възложителя;
19. Определя размера на гаранцията за участие в процедурата и изискванията към съдържанието на банкова гаранция. Проверява договорните условия за задържане и освобождаване, както и размер на гаранцията за изпълнение на договора и изискванията към съдържанието на банкова гаранция. Следи за договорните условия за начисляване на неустойки.
III. Начин за провеждане на конкурса: 

- Решаване на тест за познания от професионалната област на длъжността и относно администрацията, в която е конкурсната длъжност;

- Интервю.

IV. Граници (от - до) на заплатата, определена за длъжността за степен 1 - от 620,20 евро до 1035 евро, съгласно Наредба за заплатите на служителите в държавната администрация.

При назначаване на кандидата спечелил конкурса, се определя основна месечна заплата по Приложение 1 към Наредбата за заплатите на служителите в държавната администрация и съгласно Вътрешните правила за заплатите в МВР.

V. Необходимите документи, които кандидатите следва да представят за участие в конкурса са:

1. Писмено заявление за участие в конкурса по образец, съгласно Приложение № 3 към чл. 17, ал. 2 от НПКПМДС;

2. Декларация по чл. 17, ал. 3, т. 1 от НПКПМДС;

3. Копия от документи за придобитата образователно-квалификационна степен, допълнителна квалификация и правоспособност, които се изискват за длъжността. Ако дипломата на кандидата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага;

4. Копия от документи, удостоверяващи продължителността и областта на професионалния опит;

5. Копия на документи за придобит ранг, при наличие на такъв;

6. Други документи, които са свързани с изискванията за заемането на длъжността.
Кандидатите следва да имат предвид обстоятелствата посочени в чл. 7, ал. 2 и чл. 7б от ЗДСл, както и задължението им при класиране да представят необходимите документи за проучване и издаване на разрешение за достъп до класифицирана информация съгласно ЗЗКИ и Правилника за прилагане на ЗЗКИ.
Българските граждани, които са преминали срочна служба в доброволния резерв по чл. 59, ал. 1 от Закона за резерва на въоръжените сили на Република България, се ползват с предимство при кандидатстване за работа в държавната администрация при постигнати равни крайни резултати от проведената процедура.
VI. Място и срок за подаване на документите за участие:

Подаването на заявлението и приложенията към него се извършва лично от всеки кандидат или чрез пълномощник. Документите може да се подават и по електронен път            
на електронна поща: hr-gdgp@mvr.bg, като в този случай заявлението по чл. 17, ал. 2 и декларацията по чл. 17, ал. 3, т. 1 от НПКПМДС следва да бъдат подписани от кандидата с електронен подпис.

Срокът за подаване на документите е 14-дневен от датата на публикуване на обявлението за конкурса, всеки работен ден от 09:00 до 12:00 и от 13:00 до 17:00 часа в отдел „Човешки ресурси” при ГДГП-МВР, на адрес: гр. София, бул. „Мария Луиза” № 46. Телефон за справки и допълнителна информация  - 029823298.
При подаване на документите по електронен път кандидатите следва да проверяват статуса на същите на горепосочения телефонен номер.
VІІ. Оповестяването на конкурса, списъците и други съобщения във връзка с конкурса да бъдат обявени на електронната страница на дирекция „Човешки ресурси“ - МВР в Интернет и Интранет и на информационното табло на Главна дирекция „Гранична полиция“ - МВР на адрес: гр. София, бул. „Княгиня Мария Луиза“ № 46.
Копие от обявлението да се изпрати на дирекция „Човешки ресурси” - МВР и на Главна дирекция „Гранична полиция” - МВР за сведение и изпълнение.
ВПД АДМИНИСТРАТИВЕН 
СЕКРЕТАР НА МВР:                 /П/
      Габриела Килфанова

